b'\n_START_ARTICLE_\nPrie\xc5\xa1tankin\xc4\x97 mina\n_START_PARAGRAPH_\nPrie\xc5\xa1tankin\xc4\x97 mina (angl. anti-tank mine, AT mine; rus. \xd0\xbf\xd1\x80\xd0\xbe\xd1\x82\xd0\xb8\xd0\xb2\xd0\xbe\xd1\x82\xd0\xb0\xd0\xbd\xd0\xba\xd0\xbe\xd0\xb2\xd0\xb0\xd1\x8f \xd0\xbc\xd0\xb8\xd0\xbd\xd0\xb0) \xe2\x80\x93 sausumos mina, skirta naikinti ar pa\xc5\xbeeisti tankus ar kitas \xc5\xa1arvuotas kovos ma\xc5\xa1inas, taip pat kitoki\xc4\x85 pana\xc5\xa1i\xc4\x85 technik\xc4\x85._NEWLINE_Lyginant su prie\xc5\xa1p\xc4\x97stin\xc4\x97mis minomis prie\xc5\xa1tankin\xc4\x97s minos turi galingesnius sprogstamosios med\xc5\xbeiagos u\xc5\xbetaisus, o sprogdikliai tokie, kad suveikt\xc5\xb3 tik nuo sunki\xc5\xb3 ma\xc5\xa1in\xc5\xb3. Kartais gali tur\xc4\x97ti \xc4\xaftaisus, neleid\xc5\xbeian\xc4\x8dius i\xc5\xa1minuoti.\n_START_SECTION_\nIstorija\n_START_PARAGRAPH_\nJAV pilietinio karo metais konfederatai pana\xc5\xa1ias minas naudojo prie\xc5\xa1 traukinius. \xc5\xbdinoma, kad taip buvo sunaikinti du traukiniai.\n_START_SECTION_\nPirmasis pasaulinis karas\n_START_PARAGRAPH_\nPirmosios prie\xc5\xa1tankin\xc4\x97s minos buvo improvizuota kovos priemon\xc4\x97 prie\xc5\xa1 pirmuosius brit\xc5\xb3 panaudotus tankus. Prad\xc5\xbeioje tai buvo \xc5\xbeem\xc4\x97je \xc4\xafkasti fugasiniai artilerijos sviediniai sprogdikliais \xc4\xaf vir\xc5\xa1\xc5\xb3. V\xc4\x97liau buvo specialiai sukurtos minos, pvz., Flachmine 17. \xc5\xa0i buvo paprasta medin\xc4\x97 d\xc4\x97\xc5\xbe\xc4\x97 su sprogstam\xc4\x85ja med\xc5\xbeiaga, kuri b\xc5\xabdavo detonuojama nuotoliniu b\xc5\xabdu ar nuspaud\xc5\xbeiamuoju sprogdikliu. Karo pabaigoje (Saint-Mihiel, Tre\xc4\x8diasis Aisne, Selle m\xc5\xab\xc5\xa1iai, Meuse-Argonne puolimas) 15\xc2\xa0% sunaikint\xc5\xb3 ir sugadint\xc5\xb3 JAV tank\xc5\xb3 nukent\xc4\x97jo nuo vokie\xc4\x8di\xc5\xb3 min\xc5\xb3.\n_START_SECTION_\nTarpukaris\n_START_PARAGRAPH_\n1924 m. Taryb\xc5\xb3 S\xc4\x85junga suk\xc5\xabr\xc4\x97 pirm\xc4\x85 savo prie\xc5\xa1tankin\xc4\x99 min\xc4\x85 EZ-1. \xc5\xa0i konstruktori\xc5\xb3 Jegorovo ir Zelinskio sukurta mina tur\xc4\x97jo 1 kg sprogstamosios med\xc5\xbeiagos u\xc5\xbetais\xc4\x85, kurio u\xc5\xbetekdavo t\xc5\xb3 laik\xc5\xb3 tank\xc5\xb3 vik\xc5\xa1rams nutraukti._NEWLINE_Vokietijoje pirma tikra prie\xc5\xa1tankin\xc4\x97 mina Tellermine 29 \xc4\xaf ginkluot\xc4\x99 buvo priimta 1929 m. Tai buvo 30 cm skersmens diskas su 5 kg sprogstamosios med\xc5\xbeiagos u\xc5\xbetaisu. 1935 m. buvo sukurta antra prie\xc5\xa1tankin\xc4\x97 mina Tellermine 35._NEWLINE_Ispanijos pilietiniame kare prie\xc5\xa1tankines minas naudojo abi pus\xc4\x97s. Respublikonai rinkdavo nacionalist\xc5\xb3 prie\xc5\xa1tankines minas ir naudojo prie\xc5\xa1 nacionalistus. D\xc4\x97l \xc5\xa1ios prie\xc5\xbeasties buvo sukurti prie\xc5\xa1tankini\xc5\xb3 min\xc5\xb3 \xc4\xaftaisai nuo i\xc5\xa1minavimo._NEWLINE_\xc5\xbdiemos karo metu irgi pla\xc4\x8diai naudojo prie\xc5\xa1tankines minas.\n_START_SECTION_\nAntrasis pasaulinis karas\n_START_PARAGRAPH_\nAntrojo pasaulinio karo metais Vokietija naudojo prie\xc5\xa1tankines l\xc4\x97k\xc5\xa1tines minas (vok. Tellermine), kuri\xc5\xb3 pirmieji modeliai buvo sukurti tarpukario metais, pirmasis - 1929 m. Keli j\xc5\xb3 variantai tur\xc4\x97jo sta\xc4\x8diakampius korpusus._NEWLINE_Karo metais naudojo kap\xc5\xa1inius u\xc5\xbetaisus (angl. satchel charge), lipni\xc4\x85sias granatas (angl. sticky bomb) ir magnetines minas, kurie buvo skirti kovai su tankais, bet n\xc4\x97ra minos, nes n\xc4\x97ra dedami \xc4\xaf grunt\xc4\x85 ar ant jos, jie nesprogdinami nuotoliniu b\xc5\xabdu ar nuspaud\xc5\xbeiamaisiais sprogdikliais. Hokinso granatos (vok. Hawkins mine) buvo brit\xc5\xb3 prie\xc5\xa1tankiniai ginklai, kuriuos buvo galima naudoti kaip minas (pad\xc4\x97jus ant \xc5\xbeem\xc4\x97s perva\xc5\xbeiuojantis tankas paveikdavo trai\xc5\xa1kom\xc4\x85j\xc4\xaf sprogdikl\xc4\xaf) ar kaip granatas (svied\xc5\xbeiant \xc4\xaf tank\xc4\x85 buvo naudojamas delstinis sprogdiklis)._NEWLINE_Karo metais buvo sukurtos ir kumuliacin\xc4\x97s minos, pvz., vokie\xc4\x8di\xc5\xb3 Hohl-Sprung mine 4672. Tobuliausia vokie\xc4\x8di\xc5\xb3 prie\xc5\xa1tankin\xc4\x97 mina buvo ma\xc5\xbeametal\xc4\x97 mina Topfmine._NEWLINE_Forma nuo l\xc4\x97k\xc5\xa1tini\xc5\xb3 min\xc5\xb3 skyr\xc4\x97si strypin\xc4\x97s minos, pvz., vokie\xc4\x8di\xc5\xb3 Riegel mine 43 ir ital\xc5\xb3 mina B-2. \xc5\xa0i\xc5\xb3 min\xc5\xb3 ilgi korpusai didino tikimyb\xc4\x99, kad ma\xc5\xa1ina ant jos u\xc5\xbeva\xc5\xbeiuos. Minos B-2 viduje yra daug kumuliacini\xc5\xb3 u\xc5\xbetais\xc5\xb3, kurie sprogdami turi sustabdyti tank\xc4\x85 (judrumo sunaikinimas) nutraukiant vik\xc5\xa1rus. Pasiremiant \xc5\xa1ia mina buvo sukurta brit\xc5\xb3 strypin\xc4\x97 mina L9 Bar Mine.'